Entitats com ArtsLibris, Beep i Arts Situacions se sumen a aquesta convocatòria
La 39a edició d' ARCO Madrid 2020, organitzada per IFEMA, tindrà lloc del 26 de febrer a l'1 de març a la capital espanyola, amb la participació d'un total de 14 galeries catalanes.
A aquestes, també se sumen professionals d'art contemporani català amb intervencions en el Fòrum i les Trobades Professionals així com institucions i empreses privades que s'uneixen a les iniciatives per l'impuls d'adquisicions i el reconeixement de la creació artística a través de l'entrega de diferents premis.
ARCO Madrid és un dels mercats més importants per a les galeries catalanes, on poden trobar oportunitats de negoci lligades a la capacitat d'atracció de col·leccionistes i de galeries de prestigi internacional.
D'entre les galeries catalanes participants i trobem 13 en el programa General: ADN Galeria; Ana Mas Projects; Àngels Barcelona; etHALL; Joan Prats; Marc Domènech; Mayoral; Miguel Marcos; Nogueras Blanchard; Polígrafa Obra Gràfica; ProjecteSD; RocioSantaCruz i Senda.
A més, Bombon Projects formarà part d' Opening, el programa dirigit a galeries amb trajectòria d'un màxim de set anys amb l'objectiu d'aportar nova informació i experiències estètiques.
També participaran a ARCO Madrid les galeries Espai Tactel, amb seu a València i Barcelona, i Marlborough, amb seu a Madrid i Barcelona.
Nogueras Blanchard també compta amb seu a Madrid.
Dels 35 projectes d'artista distribuïts per la fira, dos corresponen a RocioSantaCruz i Senda.
Altres galeries aposten per presentar obra d'artistes catalans com Lluís Hortalà ( F2 ); Aurèlia Muñoz ( José de la Mano ) i Momu & No Es (Espai Tactel i Joey Ramone ).
Enguany ARCO torna a presentar, per cinquè any consecutiu, ArtsLibris, la Fira Internacional del Llibre d'Artista i Edició Contemporània.
ArtsLibris és un espai de trobada i una plataforma que treballa perquè els expositors siguin presents en el circuit internacional, ampliar el mercat d'edició i compartir àrees d'interès amb sectors afins.
El col·leccionisme català també serà present a ARCO a través de la Fundació Banc Sabadell i els premis Beep d'art electrònic, amb una llarga trajectòria, així com amb la tercera edició dels premis Art Situacions d'art emergent internacional.
Com a part del suport que l'ICEC ofereix a les galeries catalanes, les empreses del món de l'art que participen a ARCO i a aquestes altres fires d'abast més petit poden optar a la convocatòria de subvencions per a projectes d'internacionalització per a galeries d'art que es publica cada any.
L'any 2019, la dotació total de la convocatòria va ser de 250.000€, i van obtenir ajut 29 galeries catalanes, amb imports que anaven dels 2.176€ als 12.174€.
ARCO Madrid continua sent, després de 39 edicions, el mercat per excel·lència de les arts visuals a l'estat espanyol, un mercat que només representa l'1% del mercat mundial.
Des de la gran crisi del 2009, que va reduir enormement les vendes a la fira, ARCO va optar per intentar augmentar la qualitat de les galeries participants tot reduint el nombre d'expositors.
L'aposta s'ha demostrat reeixida, i en aquests últims anys ARCO ha recuperat el seu prestigi, s'ha expandit a Lisboa i atrau un gran nombre de galeries i bona part del col·leccionisme privat i institucional espanyol i internacional.